CELEX: 32022D0572
Language: bg
Date: 2022-04-04 00:00:00
Title: Решение за изпълнение (ЕС) 2022/572 на Съвета от 4 април 2022 година за започване на автоматизиран обмен на данни по отношение на данни за регистрацията на превозните средства в Гърция

8.4.2022   
               
               
                  BG
               
               
                  Официален вестник на Европейския съюз
               
               
                  L 109/64
               
            
         РЕШЕНИЕ ЗА ИЗПЪЛНЕНИЕ (ЕС) 2022/572 НА СЪВЕТА
         от 4 април 2022 година
         за започване на автоматизиран обмен на данни по отношение на данни за регистрацията на превозните средства в Гърция
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз,
         като взе предвид Решение 2008/615/ПВР на Съвета от 23 юни 2008 г. за засилване на трансграничното сътрудничество, по-специално в борбата срещу тероризма и трансграничната престъпност (1), и по-специално член 33 от него,
         като взе предвид становището на Европейския парламент (2),
         като има предвид, че:
         
                     (1)
                  
                  
                     В съответствие с член 25, параграф 2 от Решение 2008/615/ПВР предоставянето на лични данни, предвидено в посоченото решение, не може да се осъществи преди общите разпоредби за защита на данните, установени в глава 6 от същото решение, да бъдат въведени в националното законодателство на териториите на държавите членки, участващи в подобно предоставяне.
                  
               
                     (2)
                  
                  
                     Съгласно член 20 от Решение 2008/616/ПВР на Съвета (3) проверката дали условието, посочено в съображение 1, е изпълнено по отношение на автоматизирания обмен на данни в съответствие с глава 2 от Решение 2008/615/ПВР трябва да бъде извършена въз основа на доклад за оценка, който се изготвя на основата на въпросник, посещение за оценка и пилотно изпитване.
                  
               
                     (3)
                  
                  
                     В съответствие с глава 4, точка 1.1 от приложението към Решение 2008/616/ПВР въпросникът, съставен от съответната работна група на Съвета, се отнася за всички случаи на автоматизиран обмен на данни и трябва да бъде попълнен от държавата членка веднага щом тя счете, че е изпълнила необходимите условия за обмен на данни за съответната категория данни.
                  
               
                     (4)
                  
                  
                     Гърция е попълнила въпросника относно защитата на данните, както и въпросника относно обмена на данни за регистрацията на превозните средства.
                  
               
                     (5)
                  
                  
                     Гърция е осъществила успешно пилотно изпитване с Нидерландия.
                  
               
                     (6)
                  
                  
                     Проведено е посещение за оценка в Гърция, като екипът за оценка от Нидерландия и Кипър е изготвил доклад за посещението и го е предал на съответната работна група на Съвета.
                  
               
                     (7)
                  
                  
                     На Съвета е представен доклад за цялостна оценка, в който са обобщени резултатите от въпросника, посещението за оценка и пилотното изпитване относно обмена на данни за регистрацията на превозните средства.
                  
               
                     (8)
                  
                  
                     На 9 декември 2021 г., след като отбеляза съгласието на всички държави членки, обвързани от Решение 2008/615/ПВР, Съветът стигна до заключението, че Гърция е въвела изцяло общите разпоредби за защита на данните, установени в глава 6 от Решение 2008/615/ПВР.
                  
               
                     (9)
                  
                  
                     Поради това, за целите на автоматизираното търсене на данни за регистрацията на превозните средства, Гърция следва да има право да получава и да предоставя лични данни съгласно член 12 от Решение 2008/615/ПВР.
                  
               
                     (10)
                  
                  
                     С член 33 от Решение 2008/615/ПВР на Съвета се предоставят изпълнителни правомощия с оглед на приемането на мерки, необходими за изпълнението на посоченото решение, по-специално по отношение на получаването и предоставянето на лични данни съгласно същото решение.
                  
               
                     (11)
                  
                  
                     Тъй като условията и процедурата за упражняване на тези изпълнителни правомощия са спазени, следва да бъде прието решение за изпълнение за започване на автоматизиран обмен на данни по отношение на данни за регистрацията на превозните средства в Гърция, с което да се даде възможност на тази държава членка да получава и да предоставя лични данни съгласно член 12 от Решение 2008/615/ПВР.
                  
               
                     (12)
                  
                  
                     Дания и Ирландия са обвързани от Решение 2008/615/ПВР и поради това участват в приемането и прилагането на настоящото решение, с което се изпълнява Решение 2008/615/ПВР,
                  
               ПРИЕ НАСТОЯЩОТО РЕШЕНИЕ:
         
            Член 1
            За целите на автоматизираното търсене на данни за регистрацията на превозните средства Гърция има право да получава и предоставя лични данни съгласно член 12 от Решение 2008/615/ПВР, считано от 9 април 2022 г.
         
         
            Член 2
            Настоящото решение влиза в сила в деня след публикуването му в Официален вестник на Европейския съюз.
            
            Настоящото решение се прилага в съответствие с Договорите.
         
         
            Съставено в Люксембург на 4 април 2022 година.
            
               
                  За Съвета
               
               
                  Председател
               
               R. BACHELOT-NARQUIN
            
         
         
            (1)  ОВ L 210, 6.8.2008 г., стр. 1.
         
            (2)  Становище от 24 март 2022 г. (все още непубликувано в Официален вестник).
         
            (3)  Решение 2008/616/ПВР на Съвета от 23 юни 2008 г. за изпълнение на Решение 2008/615/ПВР относно засилването на трансграничното сътрудничество, по-специално в борбата срещу тероризма и трансграничната престъпност (ОВ L 210, 6.8.2008 г., стр. 12).